H οργάνωση των Ελληνικών κοινοτήτων στις υπό Οθωμανική κυριαρχία περιοχές δεν ήταν παντού η ίδια. Παρατηρείται μία ποικιλομορφία όσον αφορά στα κοινοτικά μορφώματα, στον βαθμό της κοινοτικής αυτονομίας έναντι της οθωμανικής εξουσίας, στο μέγεθός τους και στον χώρο στον οποίο ήταν οργανωμένες (αστικές - αγροτικές - ναυτικές κοινότητες), στη σχέση τους με άλλες μορφές συσσωμάτωσης, ιδίως με τις συντεχνίες κλπ. Συνεπώς το κοινοτικό σύστημα δεν υπήρξε ενιαίο και ομοιόμορφο, αλλά παρουσίαζε παραλλαγές ανά περιοχή που φαίνονται ακόμη και στις διαφορετικές ονομασίες των κοινοτικών εκπροσώπων.